Ramaphosa: ANC-konferensie ‘waterskeidingsoomblik’Pres. Cyril Ramaphosa (Foto: IHSAAN HAFFEJEE / ANADOLU AGENCY / Anadolu Agency via AFP) Cyril Ramaphosa, wat pas tot ANC-leier herverkies is, meen die ANC se afgelope verkiesingskonferensie was in baie opsigte ŉ waterskeidingsoomblik vir die party. “Met die beraadslagings by hierdie konferensie het ons die pad van vernuwing gekies, om ons beweging te herbou en sy waardes te herstel. “Daar was pogings om ons te verdeel, uit te lok en af te lei van die take wat ons moet aanpak om ons Nasionale Demokratiese Rewolusie te bevorder.” Volgens Ramaphosa het die ANC foute gemaak “en op baie maniere daarvoor betaal”. “Hierdie konferensie het ons doel en missie herbevestig. Daar is geen ander rede vir die bestaan van hierdie organisasie as om die mense van Suid-Afrika te verenig, te mobiliseer en te dien nie.” In ooreenstemming met hierdie missie het afgevaardigdes voorstelle bespreek wat radikale sosiale en ekonomiese transformasie sal versnel, het Ramaphosa gesê. “Ons het die stappe uiteengesit wat ons moet doen om ŉ ekonomie te bou wat alle Suid-Afrikaners dien; ŉ ekonomie wat die groot gaping tussen rykdom en armoede, tussen voorreg en benadeling, tussen swart en wit, tussen mans en vroue oorbrug.” Oor korrupsie het Ramaphosa gesê daar is oor die afgelope vyf jaar groot vordering gemaak om korrupsie binne partygeledere, binne die staat en oor die hele samelewing heen aan te pak. “Ons het egter ook erken dat ons nie genoeg gedoen het om korrupsie te beëindig, die uitwerking van staatskaping om te keer en om die verwerende uitwerking daarvan op die ANC en instellings oor die hele samelewing heen te hanteer nie.” Daar word gemeen die regering moet dit oorweeg om ŉ onafhanklike anti-korrupsie-agentskap te stig. “Ons het vasbeslote verklaar dat alle nodige stappe gedoen moet word om korrupsie en patronaatskap binne die ANC te beëindig. Ons het geen keuse nie – óf ons hanteer korrupsie óf ons vergaan.” Beurtkrag veroorsaak soveel onstuimigheid in die land en die kragkrisis moet opgelos word, het Ramaphosa gesê. Hilda Mulayo, ŉ veteraan van die ANC-vroueliga en voormalige skoolmaat van pres. Cyril Ramaphosa by die ANC-verkiesingskonferensie (16 Desember 2022) (Foto: Marco Longari/AFP) “Ons moet optree teen daardie openbare verteenwoordigers en amptenare wat die noodsaaklike hervormings vertraag wat ons nodig het om ŉ florerende ekonomie te bou. Ons moet ons skole, hospitale, paaie en waterinfrastruktuur regmaak. “Ons moet mense in diens neem omdat hulle bekwaam en toegewyd is, nie omdat hulle spesiale bande het nie. “Ons moet geen genade betoon vir diegene wat van die mense steel nie, wie hulle ook al is en waar hulle ook al is.” Ramaphosa het gesê daar is tydens die konferensie ŉ pad uitgestippel na ŉ samelewing waarin elke kind gehalte-onderwys ontvang en waarin elke persoon toegang het tot gesondheidsorg, ongeag hul vermoë om te betaal. “Ons beraadslagings het die pad uiteengesit na omvattende en volhoubare maatskaplike beskerming, en na die voorsiening van bekostigbare behuising en basiese dienste vir almal.” Daar is ook beraadslaag oor die stappe wat gedoen moet word “om eens en vir altyd die erfsonde van grondonteiening reg te stel”. “Ons het ooreengekom op maatreëls om grondhervorming te versnel en ondersteuning te bied vir die produktiewe gebruik van daardie grond. “Ons onderneem grondhervorming nie net omdat geregtigheid dit vereis nie, maar omdat dit ŉ noodsaaklike voorwaarde is vir die groei van ŉ inklusiewe ekonomie wat die potensiaal van ons oorvloedige natuurlike hulpbronne en die vermoëns van ons mense kan verwesenlik.” Veiligheid was ook op die agenda. Daar is volgens Ramaphosa op stappe besluit om die polisiediens en ander wetstoepassingsagentskappe te versterk en die doeltreffendheid van die strafregstelsel te verbeter. Die stryd teen geslagsgebaseerde geweld moet ook verskerp word. Die konferensie word op 5 Januarie op ŉ hibriede wyse voortgesit aangesien sekere resolusies nog nie aanvaar is nie. Die uitslag van die verkiesing van die nasionale uitvoerende komitee (NUK) is ook nog nie bekend nie.